Bekende skrywer bied kursus aan | Netwerk24
Die kinderboekskrywer Marianna Brandt gaan weer in Februarie haar gewilde skryfkursus aanbied.
Brandt is die skrywer van onder meer die Emma-reeks en Poppie-Dot se verhale.
Met vorige kursusse het sy talle suksesvolle skrywers help oplei, onder andere Elizbe van der Colff, Noreen Nolte, De Wet Hugo, Troula Goosen, Jolene du Toit, Gloudine Kellerman en Anika Molnar.
Die kursus strek oor drie dae in Februarie en die presiese datum en plek sal nog bevestig word.
“Begin nou,” sê sy. “Daar is geen ouderdom aan jou talent gekoppel nie. Jy kan ’n mooi boek vir jou kleinkinders nalaat. Dink net, jy het nie eens nodig om af te tree uit hierdie unieke en opwindende beroep nie. Jy kan net elke oomblik van jou skryfwerk geniet en dan sien hoe jou lesers dit ook geniet en waardeer.”
Brandt sê die kursus bied alles wat jy nodig het om enige kinder- of jeugboek te skryf – “rillers, fantasie, wetenskapfiksie, romans, spookstories en ook talle van die nuwe neigings.”
Kursusgangers sal leer waar om idees te kry en hoe om dit te gebruik om ’n volwaardige boek te skryf.
“Jy sal leer hoe om die storielyn te beplan en hoe om die slaggate te vermy.”
Belangstellendes kan Brandt per e-pos kontak by brandtmarianna@gmail.com vir meer inligting en om te bespreek.